Diari Oficial de la Generalitat Valenciana


Sumari del DOGV 4706, del 05-03-2004 (2004/2096)

ORDRE de 13 de febrer de 2004, de la Conselleria d.Economia, Hisenda i Ocupació, per la qual s.aprova el model informatitzat «N01. Índexs notarials, declaració informativa a efectes tributaris», i es dicten instruccions per a la seua gestió i presentació.
---------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2004/02/13/(1)/dof/vci/html**

### Dades del document

Número de DOGV
:   4706

Data del DOGV
:   05-03-2004

Secció del DOGV
:   I. DISPOSICIONS GENERALS

Número del document
:   2004/2096


Data del document
:   13-02-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * drets de registre
    * impost sobre transmissions patrimonials
    * transmissió de la propietat
    * notari
    * control fiscal
    * comunicació de dades
    * legislació
    * formulari
    * impost sobre el patrimoni

ORDRE de 13 de febrer de 2004, de la Conselleria d'Economia, Hisenda i Ocupació, per la qual s'aprova el model informatitzat «N01. Índexs notarials, declaració informativa a efectes tributaris», i es dicten instruccions per a la seua gestió i presentació. [2004/X2096]
  
El sistema de finançament de les comunitats autònomes de règim comú, d'aplicació des de l'1 de gener de 2002, ha operat, entre altres qüestions, una ampliació de les competències normatives de les comunitats autònomes en relació amb els tributs cedits per l'Estat a les comunitats autònomes. Així, l'article 19 de la Llei Orgànica 8/1980, de 22 de setembre, de Finançament de les Comunitats Autònomes, segons la redacció que en fa la Llei Orgànica 7/2001, de 27 de desembre, establix, com a facultat normativa autonòmica relacionada amb els Impostos de Successions i Donacions i de Transmissions Patrimonials i Actes Jurídics Documentats, «la regulació de la gestió i liquidació». Esta nova atribució competencial normativa es recull, quasi amb la mateixa literalitat, en els articles 40.2 i 41.2 de la Llei 21/2001, de 27 de desembre, de Mesures Fiscals i Administratives per a l'Aplicació del Nou Sistema de Finançament de les Comunitats Autònomes de règim comú i Ciutats amb Estatut d'Autonomia, amb els límits per al seu exercici que ja figuraven en l'anterior versió de la Llei Orgànica de Finançament de les Comunitats Autònomes: el principi de solidaritat, la no discriminació per l'origen de les rendes, béns, servicis, actes o negocis, i el manteniment d'una pressió fiscal efectiva global equivalent en tot el territori estatal.
  
D'altra banda, la Llei 24/2002, d'1 de juliol, del Règim de Cessió de Tributs de l'Estat a la Comunitat Autònoma Valenciana, en l'article 2.2, manté la referència que feien les seues predecessores sobre l'atribució a la Comunitat Autònoma Valenciana de «la facultat de dictar per a si mateixa normes legislatives», si bé en els casos i en les condicions establides per la Llei 21/2001 mencionada.
  
Així mateix, l'article 19.1 de la Llei 21/2001, en establir la normativa aplicable als tributs cedits, hi inclou les normes emanades de la comunitat autònoma competent, segons l'abast i els punts de connexió establits en la mateixa llei, després de les lògiques referències a la Llei General Tributària, Llei de Drets i Garanties dels Contribuents, llei pròpia de cada tribut, reglaments generals dictats en desplegament de la Llei General Tributària, lleis tributàries específiques de cada tribut i la resta de disposicions de caràcter general de l'Estat.
  
D'altra banda, l'article 32.3 de la Llei 29/1987, de 18 de desembre, de l'Impost sobre Successions i Donacions, i el seu concordant, l'article 91.3 del seu Reglament, aprovat pel Reial Decret 1.629/1991, de 8 de novembre, establixen que «els notaris estaran obligats a trametre, dins de la primera quinzena de cada trimestre, relació o índex comprensiu de tots els documents autoritzats en el trimestre anterior que es referisquen a actes o contractes que puguen donar lloc als increments patrimonials que constituïxen el fet imposable de l'impost. També estaran obligats a trametre, dins del mateix termini, relació dels documents privats amb el contingut indicat que els hagen sigut presentats per a prendre'n coneixement o legitimació de firmes»
  
En termes semblants, l'article 52, paràgraf segon, del Text Refós de la Llei de l'Impost sobre Transmissions Patrimonials i Actes Jurídics Documentats, aprovat per Reial Decret Legislatiu 1/1993, de 24 de setembre, i el seu concordant, l'article 114.2 del seu Reglament, aprovat pel RD 828/1995, de 29 de maig, establixen que «els notaris estaran obligats a trametre a les Oficines Liquidadores de l'Impost, dins de la primera quinzena de cada trimestre, relació o índex comprensiu de tots els documents per ells autoritzats en el trimestre anterior amb excepció dels actes d'última voluntat, reconeixement de fills i altres que determine el Reglament. També estan obligats a trametre, dins del mateix termini, relació de documents privats comprensius d'actes subjectes al pagament de l'impost que els hagen sigut presentats per a coneixement o legitimació de les firmes».
  
Les anteriors obligacions s'entenen sense perjudici del més ampli deure de col·laboració i informació que establix l'article 112.1 de la vigent Llei 230/1963, de 28 de desembre, General Tributària i l'article 94.1 de la Llei 58/2003, de 17 de desembre, General Tributària, amb entrada en vigor a partir de l'1 de juliol del 2004, segons els quals els que exercisquen funcions públiques, entre altres autoritats, entitats i organismes, estaran obligats a subministrar a l'administració tributària totes aquelles dades i antecedents amb transcendència tributària que demane esta per mitjà de disposicions de caràcter general o a través de requeriments concrets. A més, l'article 111. 4, paràgraf final, de la Llei 230/1963, General Tributària, i l'article 93.4.c) de la Llei 58/2003 mencionada, amb un tenor que es reproduïx també en les lleis reguladores dels impostos mencionats, condiciona el deure de subministrar informació tributària a la garantia del secret del protocol notarial, límit que ha sigut respectat per l'abast d'esta obligació, i que comprén els instruments públics a què fan referència els articles 34 i 35 de la Llei de 28 de maig de 1862, del Notariat, i els relatius a qüestions matrimonials, amb excepció dels que afecten el règim econòmic de la societat conjugal.
  
Tampoc poden desconéixer-se les normes que, en els últims temps, han incidit sobre l'exercici de l'activitat notarial i que fan referència a la forma en què els notaris han de complir els deures d'informació que tenen amb les administracions públiques, per mitjà de la utilització de les noves tecnologies. En particular, l'article 7 del Reial Decret 1643/2000, de 22 de setembre, regula els índexs informatitzats que els notaris han de trametre a les juntes directives dels col·legis notarials dins dels vint primers dies del mes següent a què pertoquen, i disposa que els col·legis notarials, al seu torn, trametran a les administracions públiques la informació a què legalment tinguen dret. L'Ordre del Ministre de Justícia 469/2003, de 19 de febrer, ha desplegat el dit precepte, i en l'article 1 establix que l'índex informatitzat tindrà el següent contingut bàsic: ?.... c) els que hagen de trametre's periòdicament a les administracions públiques que, conforme amb alguna norma legal, hi tinguen dret, i delega en el Consell General del Notariat el desplegament del dit índex informatitzat, així com la regulació de les característiques tècniques d'elaboració, tramesa i conservació d'estos índexs.
  
En línia amb els dits precedents i amb l'objectiu bàsic d'establir un desplegament eficaç del compliment de la mencionada obligació formal de comunicació notarial, en un marc adequat de coordinació amb la resta de les comunitats autònomes i amb el Consell General del Notariat, s'ha considerat oportú l'establiment d'un sistema que facilite la recepció per la Comunitat Autònoma Valenciana de la informació tributària que legalment ha de ser-li subministrada pels notaris, no sols dels residents en l'àmbit territorial de la Comunitat Autònoma Valenciana, sinó també d'aquells altres que, tenint la seua residència en altres comunitats autònomes, autoritzen documents que continguen actes o contractes subjectes als indicats tributs la competència gestora de la qual corresponga a la Comunitat Autònoma Valenciana. El dit sistema, que aprofita les noves tecnologies, farà possible rebre la informació per mitjans telemàtics, amb caràcter global i directament des de la plataforma informàtica del notariat, la qual cosa garantirà la seua correcta i segura recepció i facilitarà el procés i tractament posterior d'esta.
  
Per tot això, fent exercici de l'autorització que dóna a este conseller la disposició addicional única de la Llei 13/1997, de 23 de desembre, de la Generalitat Valenciana, per la qual es regula el Tram Autonòmic de l'Impost sobre la Renda de les Persones Físiques i restants tributs cedits, en la redacció que en fa l'article 39 de la Llei 11/2002, de 23 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
ORDENE
  
Primer. Aprovació del model N01 i dels seus dissenys físics i lògics
  
S'aprova el model informatitzat «N01. Índexs Notarials. Declaració informativa a efectes tributaris», els dissenys físics i lògics del qual es descriuen en l'annex a la present ordre.
  
Segon. Obligats a la presentació del model informatitzat N01
  
Un. Tots els notaris, amb independència del seu destí professional, estaran obligats a incloure en els índexs informatitzats que han de trametre als òrgans corporatius notarials la informació que s'expressa en l'annex a esta ordre, que corresponga als documents públics que autoritzen i dels quals resulten actes o negocis jurídics subjectes a l'Impost sobre Successions i Donacions o a l'Impost sobre Transmissions Patrimonials i Actes Jurídics Documentats.
  
Dos. Els òrgans corporatius del notariat, a través de la seua plataforma informàtica, subministraran periòdicament a la Comunitat Autònoma Valenciana els fitxers que, amb els dissenys lògics que es descriuen en l'annex a esta ordre, incloguen la informació relativa als dits documents públics, d'acord amb els criteris que s'establixen en l'article tercer d'esta ordre.
  
Tres. De la mateixa manera, els notaris estan obligats a trametre una relació d'aquells documents privats que tinguen el contingut indicat i que els hagen sigut presentats per a prendre'n coneixement o legitimació de firmes. Esta relació, que contindrà, per a cada document, les mateixes dades que per als documents públics s'establixen en l'annex a esta ordre, es podrà trametre a través de la plataforma informàtica del notariat o bé individualment per cada notari, en format text, en paper i en suport magnètic o de correu electrònic, en l'adreça física o de correu electrònic que la Direcció General de Tributs d'esta conselleria assenyale a l'efecte.
  
Quatre. El règim de presentació a què fan referència els apartats anteriors, s'establix sense perjudici de la responsabilitat que haja d'imputar-se individualment a cada notari per l'incompliment del seu deure de tramesa de l'expressada informació o per la inexactitud o falta d'integritat de l'esta.
  
Tercer. Contingut del model informatitzat N01
  
El model N01 inclourà, d'acord amb les especificacions tècniques recollides en l'annex a la present ordre, la identificació dels documents públics a què fan referència els articles 32.3 de la Llei 29/1987, de 18 de desembre, de l'Impost sobre Successions i Donacions, i 52, paràgraf segon, del Text Refós de la Llei de l'Impost de Transmissions Patrimonials i Actes Jurídics Documentats, aprovat per Reial Decret Legislatiu 1/1993, de 24 de setembre, amb les excepcions que, en ambdós casos, s'establixen, d'acord amb els criteris següents:
  
a) Si es tracta de notaris que tinguen el seu destí professional a la Comunitat Autònoma Valenciana, s'inclouran en el model N01 tots els documents públics autoritzats per ells que complisquen els dits requisits, siga quina siga la comunitat autònoma competent per a l'exacció i gestió dels dits impostos.
  
b) Si es tracta de notaris que tinguen el seu destí professional fora de la Comunitat Autònoma Valenciana, s'inclouran en el model N01 únicament aquells documents públics autoritzats per ells que, complint els dits requisits, tinguen per objecte actes o negocis jurídics per a l'exacció i gestió dels quals siga competent la Comunitat Autònoma Valenciana, d'acord amb els punts de connexió en vigor.
  
Dos. Les mateixes regles s'aplicaran als documents privats les firmes de les quals els notaris hagen reconegut o legitimat
  
Quart. Procediment per a la presentació telemàtica del model informatitzat N01
  
El model N01 haurà de presentar-se obligatòriament de forma telemàtica, excepte allò que s'ha previst per als documents privats, d'acord amb el procediment següent:
  
a) Els òrgans corporatius del notariat, a través de la seua plataforma informàtica, subministraran a la Comunitat Autònoma Valenciana un fitxer en format XML, amb el contingut preceptiu i ajustat en el seu format i característiques a les especificacions tècniques que es detallen en l'annex de la present ordre, amb els oportuns codis de seguretat que establisca el centre responsable dels sistemes d'informació d'esta conselleria, de comú acord amb els òrgans corporatius del notariat.
  
b) Si la declaració és acceptada, l'administració tributària valenciana tornarà el corresponent justificant de presentació en format PDF, en el qual constarà la data i hora de presentació.
  
c) En el cas que la presentació siga rebutjada, l'administració tributària valenciana tornarà a la plataforma informàtica del Consell General del Notariat la descripció dels errors detectats. En este cas, s'haurà de procedir a esmenar-los i tornar a omplir el model N01 dins del termini establit.
  
d) Serà responsabilitat dels òrgans corporatius del notariat la impressió i lliurament a cada notari dels justificants acreditatius de les declaracions acceptades, degudament validades, i correspon a cada notari el deure de conservar-les a disposició de la Direcció General de Tributs, a fi que el dit centre directiu puga realitzar les comprovacions oportunes.
  
Cinqué. Termini de presentació del model informatitzat N01
  
La presentació telemàtica del model informatitzat N01 així com, si és el cas, la informació relativa als documents privats presentats als notaris per a la seua legitimació o reconeixement de firmes que es presente individualment per cada notari, es realitzarà durant el mes següent al terme de cada trimestre natural, és a dir, durant els mesos d'abril, juliol, octubre i gener.
  
DISPOSICIÓ ADDICIONAL
  
Única. Designació de l'òrgan interlocutor
  
Als efectes de l'aplicació de la present ordre, així com d'interpretació o aclariment de les qüestions jurídiques, materials o informàtiques que esta puga plantejar, es designa el director general de Tributs com a interlocutor vàlid en les relacions entre la Generalitat Valenciana i els col·legis notarials compresos en el seu àmbit territorial.
  
DISPOSICIÓ FINAL
  
Única. Entrada en vigor i efectes
  
La present ordre entrarà en vigor l'endemà de la publicació en el Diari Oficial de la Comunitat Valenciana, i resultarà d'aplicació a partir de la declaració informativa corresponent al segon trimestre de l'any 2004, que haurà de presentar-se en el mes de juliol de l'exercici 2004.
  
València, 13 de febrer de 2004
  
El conseller d'Economia, Hisenda i Ocupació,


Còpia Permalink ELI